
[bookmark: _Toc243856049]Marwa Arafata, Egypt
[image: ]Marwa Arafata er en 33 år gammel egyptisk menneskerettighetsaktivist, oversetter og mor som har vært urettmessig fengslet i nesten seks år. Hun ble arrestert i april 2020 foran sin da to år gamle datter. Hun har nå vært i varetekt i over seks år, i påvente av en rettssak basert på anklager som kan medføre livsvarig fengsel.
Marwas eneste «forbrytelse» var å vise solidaritet med og støtte familiene til personer som er fengslet av politiske årsaker. Blant annet har hun bistått pårørende til fengslede med å dekke kostnadene ved fengselsbesøk. Hun har engasjert seg spesielt for barn som er fengslet av politiske årsaker i Egypt. Hun har dokumentert sakene og koordinert frivillige som kunne gi barna og foreldrene deres juridisk og psykososial støtte, og si ifra om overgrep.
Den 20. april 2020 stormet væpnede og maskerte sikkerhetsstyrker hjemmet til en venninne av Marwa, der Marwa og hennes to år gamle datter oppholdt seg. Marwas lille datter ble sperret inne på et annet rom av politiet og måtte høre på at moren ble avhørt. Marwa fikk lov til å kontakte søsteren sin som kom for å ta seg av datteren. Så ble hun arrestert, uten at det ble lagt frem en arrestordre.
Til i dag sliter Marwas datter med traumer etter denne opplevelsen.
Etter arrestasjonen var Marwa forsvunnet i to uker, og familien prøvde forgjeves å finne ut hva som hadde skjedd med henne. Først 4. mai 2020 ble hun fremstilt for den særskilte påtalemyndigheten for statssikkerhet. Hun ble siktet blant annet for å «slutte seg til en terrorgruppe» og for «finansiering av en terrorgruppe og terrorister». Siden har varetektsfengslingen hennes blitt fornyet gjentatte ganger, til tross for at egyptisk lov bare tillater varetekt i opptil to år. Hun har bare fått begrenset tilgang til advokat.
Spesielt i de første tre årene i varetekt ble Marwa mishandlet av andre fanger, noe fengselsmyndighetene bevisst tillot. I august 2025 fikk hun en lungeemboli i fengsel, blant annet på grunn av dårlige fengselsforhold. Etter én natt på fengselssykehus ble hun returnert til cellen sin uten å få nødvendig behandling. Da hun deltok i en rettshøring i oktober, var det tydelig at hun var svært utmattet og slet med å puste.
Egypt
Med rundt 120 millioner innbyggere er Egypt det mest folkerike landet i Midtøst og Nord-Afrika. Alle naboer til Egypt – Libya, Sudan, Israel og Palestina (Gaza) – er preget av kriser og væpnede konflikter. Dette skaper reelle utfordringer for Egypt, men bidrar samtidig til at landets makthavere og militæret har en veldig sterk stilling internasjonalt, fordi de spiller en sentral rolle for sikkerhet og stabilitet i regionen.
Med unntak av en kort periode i kjølvannet av Den arabiske vår (se under), fra 2011 til 2013, hadde alle egyptiske ledere siden tidlig på 1950-tallet bakgrunn fra militæret. Protestbevegelsen som senere ble kjent som «Den arabiske vår», og som førte til store protester for mer demokrati og menneskerettigheter i mange land i Nord-Afrika og Midtøst, begynte i Tunisia og Egypt i 2010. Året etter ble luftmarskalk Hosni Mubarak, som hadde vært president siden 1981, tvunget til å gå av. Etter en kort periode med demokratisk styre tok General Abdel Fattah al-Sisi makten gjennom et militærkupp i 2013. Med støtte av Egypts væpnede styrker og sikkerhetstjeneste styrer al-Sisi og maktapparatet hans landet med jernhånd og slår raskt og brutalt ned på alle tegn på nye protester eller annen opposisjon.
Den økonomiske krisen har forverret levekårene for mange egyptere. Høy inflasjon, økende priser og utilstrekkelig sosial støtte gjør at mange sliter med å dekke grunnleggende behov. Spesielt i hovedstaden Kairo er det stor mangel på boliger. I Kairo lever rundt 10 millioner mennesker, i Kairo og omegn rundt 20 millioner.
Det egyptiske sikkerhetsapparatet har en lang og stygg historie med omfattende bruk av tortur og tvungne forsvinninger. Det er mange tusen som er varetektsfengslet av politiske årsaker i Egypt – inkludert mange som har deltatt i fredelige demonstrasjoner, menneskerettighetsaktivister, folk som har kritisert myndighetene osv. De blir ofte siktet basert på ulne anti-terrorlover eller lover om digital sikkerhet og må ofte tilbringe mange år i varetekt før de i det hele tatt stilles for retten. Andre får aldri mulighet til å forsvare seg i en rettssak – når en domstol bestemmer at de må løslates fra varetekt fordi anklagene mot dem er åpenbart grunnløse, blir de umiddelbart siktet for nye forhold og varetektsfengslet på nytt. Egyptiske menneskerettighetsforsvarere kaller den sistnevnte taktikken ironisk for «resirkulering av fanger».
Kvinner i Egypt møter mange former for diskriminering både i lov og praksis. Kvinner som deltar i protester, risikerer å bli utsatt for seksuell vold. Egypts største religiøse minoritet, koptiske kristne (ca. 5–12 % av befolkningen), er offisielt anerkjent, men blir regelmessig utsatt for voldelige angrep fra ikke-statlige aktører. Det samme gjelder for medlemmer av Bahá’í-samfunnet
LHBTI+ personer opplever systematisk forfølgelse og trakassering både fra staten og private aktører. Myndighetene bruker flere forskjellige lover (f.eks. om offentlig moral eller forbud mot prostitusjon) som grunnlag for å straffeforfølge relasjoner mellom personer av samme kjønn eller uttrykk av solidaritet med skeive. Det er ikke mulig for transpersoner å endre sitt juridiske kjønn.



[bookmark: _Toc243856050]Daria Egereva, Russland
[image: ]Daria Egereva er en fengslet menneskerettighetsforkjemper i Russland. Hun engasjerer seg spesielt for urfolks rettigheter og representerer selkup-folket, et urfolk i Vest-Sibir. Hun er også leder for organisasjonen Senter for støtte til små urfolksgrupper i nord.  
Daria ble pågrepet 17. desember 2025, i forbindelse med sin tilknytning til «Aborigen Forum» – et uformelt russisk nettverk av eksperter, ledere og aktivister som analyserer lovverk og arbeider for urfolks rettigheter, interesser og kulturer. Sammen med 171 andre organisasjoner knyttet til etniske minoriteter eller urfolk i Russland, ble Aborigen Forum klassifisert som «terrororganisasjon» av Russlands høyesterett i 2024. Senter for støtte til små urfolksgrupper i nord er en av medlemsorganisasjonene i nettverket.
Darias pågripelse skjedde samtidig som politiet ransaket hjemmene til minst 17 andre urfolksaktivister og menneskerettighetsforkjempere. Hun er siktet for tilknytning til en terrororganisasjon, etter § 205.5 i russisk straffelov. Dette kan medføre en straff på mellom 10 og 20 års fengsel.
Daria er en fremtredende menneskerettighetsforkjemper og klimaaktivist, og har også engasjert seg internasjonalt for urfolks rettigheter i mange år. Hun er en av lederne for «International Indigenous Peoples’ Forum on Climate Change» (IIPFCC) og er anerkjent for sitt lederskap i arbeidet med å fremme urfolks rettigheter på globalt nivå. Bare en måned før hun ble pågrepet, deltok hun på FNs klimakonferanse COP30 i Belém i Brasil. 
Darias arbeid har utelukkende vært fredelig og knyttet til menneskerettigheter. Hun har arbeidet med vern av tradisjonell bruk av land, samt urfolks rettigheter til land, språk og kultur. Hun har også deltatt i initiativer knyttet til faglig ekspertise og opplæring. Arbeidet hennes har vært forankret i dialog, internasjonalt samarbeid og bærekraftig utvikling.
Darias deltakelse i FN og andre internasjonale fora samt hennes samarbeid med andre aktivister, ligger til grunn for straffeforfølgelsen. I dagens Russland ser myndighetene i økende grad uavhengig arbeid for urfolks rettigheter som en trussel.
Selkup-folket
Selkup-folket er en arktisk urfolksgruppe som i dag teller rundt 3500 personer. Deres tradisjonelle leveområde er i Vest-Sibir mellom elvene Ob og Yenisey. Selkupene levde opprinnelig som halvnomadiske fiskere og jegere, men i Sovjetunionen ble de tvunget til å bosette seg fast, og deres språk og kultur har siden vært under stort press.
Russland
Russland er verdens største land etter areal, med rundt 17 millioner km² (nest største Canada har rundt 10 mil. km²) og rundt 140 millioner innbyggere. Landet strekker seg over 9000km fra vest til øst, nesten halvveis rundt den nordlige halvkulen. (Fun fact: Når klokken er 12 på dagen i St. Petersburg er den 9 på kvelden på Kamtsjatka.) I tillegg til etniske russere som utgjør rundt 80% av befolkningen, har Russland over 120 andre etniske grupper som snakker rundt 100 forskjellige språk.
Vladimir Putin har vært Russlands president siden 2000, med et formelt avbrudd mellom 2008 og 2012, siden den russiske grunnloven den gangen ikke tillot at den samme personen kunne bli president i mer enn to perioder (8 år) etter hverandre. Etter at Putin ble valgt til president igjen i 2012, ble grunnloven endret, slik at han nå kan fortsette som president på ubegrenset tid. Formelt sett har Russland et demokratisk system der både presidenten og parlamentet velges regelmessig. Putin og hans maktapparat har imidlertid stålkontroll over det meste av media og annen informasjon, og deres politiske motstandere blir forfulgt og tvunget til taushet, slik at andre enn Putin og hans parti, Forent Russland, har liten sjanse til å vinne. I det siste parlamentsvalget i september i år vant Forent Russland 355 (78%) av de 450 setene i landets parlament, Dumaen.
Sivilsamfunnet og all opposisjon i Russland er sterkt undertrykket. Parlamentet vedtar stadig nye lover som gir myndighetene nesten ubegrenset mulighet til å straffeforfølge hvem som helst og helt vilkårlig for terrorisme, forræderi, anti-russisk propaganda og lignende. Allerede i 2012 innførte Russland en «lov om fremmede agenter» som påla alle organisasjoner som mottok økonomisk støtte fra utlandet og drev med «politisk virksomhet» å registrere seg som agenter for utenlandske makter. Loven ble senere utvidet til også å gjelde journalister og andre enkeltpersoner, og den rammer ikke bare de som mottar penger fra utlandet, men alle som myndighetene mener fremmer agendaen til andre makter.
I tillegg bruker myndighetene andre lover, spesielt svært ulne anti-terrorbestemmelser og reguleringer av internett, til å straffeforfølge de som kritiserer dem eller sensurere informasjon de ikke liker.
Den beryktete loven mot «propaganda for ikke-tradisjonelle seksuelle forhold» gjør det straffbart å omtale homofili, bifili, kjønnsmangfold og skeives rettigheter offentlig, eller for personer av samme kjønn å vise sin kjærlighet. I 2023 erklærte Russlands høyesterett det de omtalte som «den internasjonale LHBT-bevegelsen» for en ekstremistisk organisasjon. Alle som engasjerer seg for skeives rettigheter i Russland kan bli straffeforfulgt for «ekstremisme».
Etter at en protestbevegelse i Ukraina tvang landets Russland-vennlige president til å gå av i 2014, invaderte Russland den ukrainske Krim-halvøya, og prorussiske paramilitære grupper tok kontroll over flere regioner i Øst-Ukraina med militær støtte fra Russland. 24. februar 2022 gikk Russland til full krig mot Ukraina, i strid med folkeretten som tillater et militært angrep mot et annet land bare i selvforsvar. På bakgrunn av krigen, som har ført til enorme ødeleggelser av sivil infrastruktur i Ukraina og kostet mange sivile liv, ble også straffeforfølgelsen av kritikk av russiske myndigheter trappet opp ytterligere. Alle ytringer som kan oppfattes som kritikk av krigen eller av måten Russland fører den på, kan føre til svært harde straffer, og et stort antall russiske og internasjonale organisasjoner, inkludert Amnesty, har blitt erklært som fiender av den russiske stat. Det betyr at russere som har noen form for kontakt med for eksempel Amnesty kan bli straffeforfulgt som statsfiender.


[bookmark: _Toc243856051]Owen Chow, Kina (Hongkong)
[image: ]Fra midten på 1800-tallet til 1997 var den sørkinesiske byen Hongkong under britisk styre (se mer under) og utviklet etter hvert et demokratisk system og en uavhengig rettsstat. Da Storbritannia ga byen tilbake til Kina i 1997, forpliktet kinesiske myndigheter seg til å respektere Hongkongs demokrati og rettssystem i minst 50 år til. Etter hvert begynte myndighetene i Beijing imidlertid å bygge ned hongkongernes friheter. Dette førte til store protester og en voksende demokratibevegelse, ledet av byens studenter. 
I 2020 vedtok kinesiske myndigheter en «Nasjonal sikkerhetslov» for Hongkong, uten å ta hensyn til avtalen om at Hongkongs byparlament og befolkning skulle ha rett til å bestemme sine egne lover. Sikkerhetsloven innførte sterke begrensninger for rettsstaten og ytringsfrihet i Hongkong og gjorde det blant annet straffbart å kritisere Kina på en måte som kunne undergrave Kinas (inkludert Hongkongs) «nasjonale enhet». På grunnlag av denne loven ble også systemet for valg i Hongkong endret, og det ble innført regler for å utelukke kandidater som var kritiske til Kina.
Samme år skulle det være valg til Hongkongs parlament, og i protest mot de nye bestemmelsene organiserte Owen og mange andre studentaktivister uoffisielle «primærvalg» der alle som ønsket kunne stille, også de som ble utestengt av valgkommisjonen. På den måten ville de vise hvem menneskene i Hongkong egentlig ville bli representert av. Myndighetene slo hardt ned mot disse protestene, og valget ble utsatt.
I januar 2021 ble Owen arrestert, og i februar ble han og 46 andre tiltalt for «konspirasjon for å undergrave statsmakten» i henhold til Loven om nasjonal sikkerhet. Saken ble raskt kjent som «Hongkong 47», og den var på dette tidspunktet den største av mange straffesaker under sikkerhetsloven. 
I juni 2021 ble Owen løslatt fra varetekt mot kausjon, men han ble pågrepet på nytt i januar 2022, angivelig for å ha brutt vilkårene for kausjonen. Ifølge han selv ble han holdt i isolasjon i varetekt frem til rettssaken mot han ble avsluttet. I november 2024 ble han dømt til 7 år og 9 måneders fengsel – den nest lengste straffen i saken. I tillegg ble han dømt til 5 års fengsel for å ha deltatt i demonstrasjoner i 2019, til tross for at dommeren erkjente at han ikke hadde utøvd vold.
Rettssaken mot Owen og de 46 andre var preget av politisk innblanding og urettferdig rettergang. Blant annet ble dommerne håndplukket av lederen i Hongkongs byregjering (Chief Executive), som igjen er håndplukket av sentralregjeringen i Beijing. 
Kina
Kina har rundt 1,4 milliarder innbyggere og er sammen med India verdens mest folkerike land. (Antakeligvis har India gått forbi Kina i befolkningstall, men tallene er usikre.) Siden revolusjonen i 1949 har landet blitt styrt av Det kinesiske kommunistparti i et ettpartisystem. 
Kinas styresmakter har et sterkt fokus på økonomisk vekst, og i dag er Kina og USA de to dominerende økonomiske maktene i verden. Det har også ført til en betydelig reduksjon av fattigdom i Kina de siste tiårene. Samtidig har imidlertid ytringsfrihet, religionsfrihet, rettssikkerhet og andre sivile friheter blitt stadig mer begrenset. Etter at Xi Jinping overtok makten som Kinas president og leder for Kommuistpartiet i 2013, har handlingsrommet for menneskerettighetsforsvarere, journalister og advokater blitt stadig mindre, og mange har havnet i fengsel. Kinesiske myndigheter har også ført en brutal politikk mot religiøse og etniske minoriteter som prøver å ta vare på sitt eget språk og sin egen kultur. De som er blitt rammet hardest er tibetanere og uigurer. I 2018 slo FN-komiteen mot rasisme (CERD) alarm om rapporter om interneringsleire i uigur-regionen Xinjiang der kanskje en million uigurer og medlemmer av andre hovedsakelig muslimske minoritetsgrupper ble innesperret til «omskolering».
Dataindustrien har vært en viktig driver for Kinas økonomiske vekst. Samtidig har kinesiske myndigheter tatt i bruk avansert digital teknologi til overvåkning og sensur. Et system med ansiktsgjenkjenning og annen biometrisk overvåkning er rullet ut i mange byer, knyttet til et system der alt innbyggerne gjør i det offentlige blir kartlagt. De som oppfører seg som myndighetene vil, får bedre karrieremuligheter, større friheter, barna deres kan gå på bedre skoler osv. De som ikke spiller etter regimets regler, og familiene deres, blir straffet. Selskaper som leverer telekommunikasjon eller andre digitale tjenester må gi myndighetene adgang til å følge med på alt som blir sagt, vist og skrevet. Dette rammer også mennesker med kinesisk bakgrunn i utlandet. Når de snakker eller tekster med familien hjemme, vet de at alt kan bli overvåket. Spesielt uigurer som lever i andre land vet at hvis de uttaler seg kritisk om Kina, kan deres pårørende i Kina bli straffet for det.
Hongkong
På 1830-tallet gikk Storbritannia til krig mot Kina for å tvinge dem til å tillate at britiske handelsmenn innførte opium fra det britisk styrte India til Kina. En følge av krigen var at Kina ble tvunget til å overlate øya Hongkong og landet rundt til Storbritannia. I 1898 inngikk Storbritannia og Kina en formell avtale om at Kina skulle «leie ut» Hongkong til britene (under tvang) i 99 år. Avtalen gikk ut i 1997, og Storbritannia respekterte den (i mellomtiden hadde Kina blitt en supermakt) og førte Hongkong tilbake til Kina – mens kinesiske myndigheter forpliktet seg til å respektere Hongkongs demokratiske system og sivile friheter i 50 år. («Ett land, to systemer.») Disse løftene hjalp menneskene i Hongkong imidlertid lite. I løpet av det siste tiåret har styresmaktene i Beijing tatt full kontroll over Hongkong og knust byens demokrati, sivilsamfunn og fri presse (se mer over).





[bookmark: _Toc243856052]Imaan Mazari-Hazir og Hadi Ali Chattha, Pakistan
[image: ]Imaan og Hadi er to menneskerettighetsadvokater fra Pakistan. De møttes gjennom sitt arbeid for menneskerettighetene og giftet seg i 2023. Venner av paret forteller at de slet med å gjøre advokatpraksisen lønnsom, ettersom de aldri sa nei til å ta saker gratis for folk som ikke hadde råd til juridisk bistand. 
De har viet hele sin yrkeskarriere til å bistå ofre for statlig undertrykkelse – deriblant journalister som rammes av Pakistans ulne lover mot terrorisme og nettkriminalitet, personer som blir strafforfulgt etter landets beryktete blasfemilov, og pårørende til mennesker som har forsvunnet etter å ha blitt tatt av militæret. (Dette omtales i internasjonal rett som «tvungen forsvinning»).
Helt fra ung alder har Imaan markert seg som en frittalende kritiker av urettferdighet, og spesielt av det pakistanske militæret som har mye av den reelle makten i Pakistan. Hun er datter av en tidligere politiker og menneskerettsminister, Shireen Mazari. 
Hadi arbeidet sammen med en av Pakistans mest anerkjente menneskerettsadvokater, Asma Jahangir, før han etablerte sin egen praksis. Ved siden av advokatvirksomheten underviste han jusstudenter i Multan. Han tok ofte på seg saker som gjaldt kjønnsbasert vold og sensur, og representerte mange av klientene sine uten å kreve betaling. Etter at han giftet seg med Imaan, flyttet han til Islamabad, der han fortsatte advokatpraksisen sammen med henne.
En viktig del av arbeidet til Imaan og Hadi var å bistå pårørende til personer som har blitt utsatt for tvungen forsvinning – særlig balutsjiske studenter. Balutsjere er en etnisk minoritet som hovedsakelig lever i provinsen Balutsjistan, et område preget av tiår med vold og væpnet konflikt og en av de mest militariserte regionene i landet. Pakistanske myndigheter har blitt anklaget for å stå bak utenomrettslige henrettelser, tvungne forsvinninger og vilkårlige fengslinger over hele provinsen.
Imaan og Hadi har flere ganger blitt arrestert, truet eller utsatt for annen forfølgelse på grunn av sitt engasjement, men denne gangen kan det se ut som om myndighetene har bestemt seg for å knuse dem. 
Den 12. august 2025 ble de to siktet for brudd på Pakistans beryktete lov om forebygging av digital kriminalitet, «Prevention of Electronic Crimes Act». Anklagene var basert på flere uttalelser Imaan publiserte på Twitter/X mellom 2021 og 2025, der hun kritiserte Pakistans militære og uttrykte solidaritet med balutsjiske aktivister, lederne i den pashtunske menneskerettighetsorganisasjonen PTM og ofre for tvungne forsvinninger. Hadi ble siktet for å ha delt innleggene.
24. januar 2026 ble Imaan og Hadi dømt til 5 års fengsel for «glorifisering av lovbrudd», 10 år for «cyberterrorisme», og 2 år for spredning av «falsk og fabrikkert informasjon». Hvis dommene blir stående, er det uklart om straffene må sones samtidig eller etter hverandre. De risikerer altså opptil 17 år i fengsel.
Imaan og Hadi har anket dommen og er fortsatt i varetekt. De har blitt nektet kausjon. Behandlingen av anken har blitt utsatt gjentatte ganger. I september bestemte Pakistans høyesterett at de skulle løslates i påvente av ankebehandlingen. Men før de rakk å forlate fengselet, ble de siktet for nye forhold (en fredelig demonstrasjon de hadde deltatt på i mars 2025) og satt i varetekt igjen.
Pakistan
Med rundt 250 millioner innbyggere er Pakistan verdens femte mest folkerike land. Ved slutten av 2025 levde over 40 % av landets befolkning under fattigdomsgrensen, ifølge Verdensbanken. I tillegg har pålegg fra Det internasjonale pengefond (IMF) tvunget frem en kraftig reduksjon av landets utviklingsbudsjett. Det rammer blant annet midler til mat, vann, energi og sosiale sektorer som helse, utdanning og sosial trygghet. Samtidig som det blir mindre penger til helse og utdanning, økte regjeringen forsvarsbudsjettet til over 20% av bruttonasjonalproduktet (BNP) i 2025.
Deler av Pakistan er også svært utsatt for konsekvensene av klimaendringer og andre miljøkatastrofer. I 2025 ble rundt 7 millioner mennesker rammet av flommer som kostet over 1000 liv og gjorde mer enn 3,5 millioner hjemløse. I april og juni opplevde deler av Pakistan hetebølger med temperaturer opp mot 49°C. 
I tillegg til økonomisk usikkerhet er mange mennesker i Pakistan i fare for væpnet vold. Væpnede grupper er aktive i deler av landet, og voldelige ekstremister gjennomfører regelmessig angrep mot andre trossamfunn (spesielt ahmadiyya), etniske eller seksuelle minoriteter eller personer som er mistenkt for å ha begått «blasfemi». Samtidig har spenningene mellom India og Pakistan økt igjen de siste årene. Siden de to statene ble opprettet i 1947, har det vært flere kriger og en rekke mindre væpnede konflikter mellom dem, blant annet om den omstridte regionen Jammu og Kashmir og om kontrollen over vannet fra Indus-vassdraget. Begge land har atomvåpen.
Militæret er en sentral maktfaktor i Pakistan. Landets væpnede styrker blir svært sjeldent holdt ansvarlig for forbrytelser mot sivilbefolkningen i sammenheng med væpnede operasjoner, eller for vilkårlige drap eller tvungne forsvinninger. Mange familier i Pakistan leter fortvilt etter pårørende som «forsvant» etter at de ble tatt av militære styrker. Ordre fra domstoler, til og med fra landets høyesterett, om at disse personene må komme til rette, blir stort sett ignorert. I 2025 ble det vedtatt et tillegg til Pakistans grunnlov som i betydelig grad undergravde uavhengigheten til de høyere domstolene, og ga omfattende immunitet til lederne for de væpnede styrkene og presidenten.
Pakistanske myndigheter har innført en rekke lover for å begrense ytringsfrihet og kunne straffeforfølge de som kritiserer dem, inkludert svært uklare anti-terrorlover og lover mot nettkriminalitet. Demonstranter blir regelmessig møtt med overdreven makt. Dette rammer spesielt mennesker som protesterer mot undertrykkelsen og diskrimineringen av balutsjere, eller de som protesterer mot militæret eller makthaverne.  
Til tross for all vilkårlig maktutøvelse, kan Pakistans domstoler fortsatt være en viktig motvekt mot maktmisbruk. Derfor spiller landets advokater en sentral rolle – og kan selv bli utsatt for forfølgelse. 




[bookmark: _Toc243856053]Rokiatou Doumbia, Mali
[image: ]Rokiatou Doumbia er bedriftseier, aktivist og en profilert skikkelse på sosiale medier. Hun brukte TikTok-plattformen sin – som har over 175 000 følgere – til å kritisere de høye levekostnadene i Mali. Med sin sterke personlighet og sitt mot skapte hun et rom i direktesendingene sine der folk åpent kunne snakke om økonomiske vanskeligheter.
Den 11. mars 2023, under en direktesending på TikTok, snakket hun om de høye levekostnadene i Bamako, hovedstaden i Mali. Hun trakk spesielt frem prisen på paprika som et eksempel på de høye prisene på basisvarer – noe som ga henne kallenavnet «Rose Poivron» (fransk for paprika) eller «Tante Rose – høye levekostnader». I den samme videoen kritiserte hun også militærregimet som har styrt Mali siden mai 2021. Hun rettet søkelyset mot spredningen av væpnet konflikt og vold i landet, og myndighetenes manglende evne til å få situasjonen under kontroll.
To dager senere, 13. mars 2023, ble hun arrestert i butikken sin i Bamako. 15. mars ble hun siktet for å ha «oppfordret til opprør og forstyrret den offentlige ordenen ved bruk av informasjons- og kommunikasjonsteknologi», og for å ha «krenket statsoverhodet». To uker senere, 29. mars, ble hun i tillegg siktet for å ha «svertet staten» og for «kriminell sammensvergelse».
Selv om to av siktelsene senere ble droppet, ble Rokiatou i august 2026 dømt til 10 års fengsel – hvorav sju år skal sones i fengsel, mens tre år er betinget – for å ha «svertet staten» og for «kriminell sammensvergelse».
Rokiatous historie viser hvor viktig engasjerte enkeltmennesker kan være som talspersoner for de som rammes av urett, men også hvilken risiko det kan innebære å si ifra. Den illustrerer også fremveksten av autoritær praksis i Mali, der kritiske røster i økende grad blir truet og brakt til taushet – både for å straffe den enkelte og for å avskrekke andre fra å si sin mening. 
Mali
Mali har vært preget av politisk ustabilitet og væpnet konflikt i mange år. Gamle konflikter mellom regjeringen og lokale væpnede opprørsgrupper spesielt nord i Mali har eskalert etter at væpnede islamistiske grupper har slått seg sammen med de sistnevnte.  
Siden militærkuppet i 2020 har Mali blitt styrt av en såkalt overgangsregjering ledet av militæret. Samtidig fortsetter konflikten mellom statlige styrker, væpnede grupper og ulike militser å skape alvorlige sikkerhets- og menneskerettighetsutfordringer. Situasjonen har ført til omfattende humanitære konsekvenser, inkludert angrep mot sivile, stengte skoler og begrenset tilgang til grunnleggende tjenester. 
I 2023 avbrøt Malis militære makthavere samarbeidet med en FNs-fredsstyrke som hadde vært utplassert i landet for å beskytte sivilbefolkningen. Isteden inngikk makthaverne et sikkerhetssamarbeid med Russland, blant annet gjennom å hente rundt 1000 leiesoldater fra den beryktete russiske Wagner-gruppen inn i landet. Både leiesoldatene og regjeringsstyrker har begått forbrytelser mot sivilbefolkningen, inkludert tortur og utenomrettslige henrettelser. Samarbeidet med Wagner-gruppen er nå avsluttet, og isteden har Russland sendt en statlig styrke, det såkalte «Afrikia-korpset», til Mali.
Menneskerettighetene i Mali er under økende press. Myndighetenes beslutning om å oppløse alle politiske partier illustrerer en stadig sterkere innskrenkning av ytringsfriheten, organisasjonsfriheten og retten til fredelige forsamlinger. Protester mot beslutningen blir møtt med maktbruk fra sikkerhetsstyrkene, samtidig som politikere, aktivister og medlemmer av sivilsamfunnet utsettes for vilkårlige arrestasjoner, fengsling og tvungne forsvinninger. Flere personer som har kritisert myndighetene eller motsatt seg forlengelsen av «overgangsperioden» etter kuppet i 2020, er blitt bortført eller straffeforfulgt. Rommet for politisk opposisjon og sivilt engasjement i Mali blir stadig mindre.
Den vedvarende konflikten rammer også utdanningssektoren hardt. Over 2 000 skoler er ute av drift som følge av den usikre situasjonen, og hundretusenvis av barn står uten tilgang til skolegang. Regionen Kidal er blant områdene som er hardest rammet, med en særlig høy andel barn uten skolegang.

